钦定古今图书集成/明伦汇编/氏族典/第425卷 > 《廖用贤尚友录》 > 简雍
## 钦定古今图书集成/明伦汇编/氏族典/第425卷 > 《廖用贤尚友录》 > 简雍

按《蜀志简雍传》：“雍字宪和，涿郡人也。少与先主有旧，
随从周旋。先主至荆州，为从事中郎。入益州，拜为昭
德将军。优游风议，性简傲跌宕。在先主坐席，犹箕踞
倾倚，无所为屈。时天旱，禁酒酿者有刑，吏于人家索
得酿具，欲与作酒者同罚。雍与先主游观，见一男女
行道，谓先主曰：‘彼人欲行淫，何以不缚’？先主曰：‘卿何
以知之’？”雍对曰：“彼有其具，与欲酿者同。”先主大笑，而
原欲酿者。雍之滑稽，皆此类也。